L-ex player internazzjonali tal-Brażil, il-leġġendarju Pele, inqabad fit-traffiku l-bieraħ waqt li kien fi triqtu lejn l-istadium biex jara lit-team tiegħu jilgħab kontra l-Messiku, spiċċa tilef l-ewwel ħalf u kellu joqgħod jisma’ kummentarju fuq ir-radju tal-karozza. Huwa qal lil Globo TV li t-traffiku bejn Santos u Sao Paolo kien xi ħaġa li anqas tista’ tispjegaha. “Kollox kien wieqaf!” Għal Pele din kienet it-tieni darba li huwa kellu jisma’ kummentarju bir-radju ta’ logħba tal-Brażil fil-kompetizzjoni tat-Tazza tad-Dinja. L-ewwel darba li ġralu hekk kien fl-1950. Dwar id-draw deludenti tal-Brażil kontra l-Messiku (0-0), Pele insista li “t-team ma lagħbx ħażin… sempliċiment ma rebaħx”. Kompla jgħid li kulħadd jaf li ebda logħba fil-kompetizzjoni tat-Tazza tad-Dinja ma hija faċli. “Jekk Alla jrid, naslu sal-final,” qal waqt li ħeġġeġ lill-poplu Brażiljan biex jibqa’ jaħseb pożittiv.